Imtella' Settembru 6, 2021 Rapport: Andrea Rossitto Ritratti: Manu G Productions (Facebook), Tania Borg Filmat: Lee-jordan Busuttil Yendmanuel Gonzalez, Venezwelan ta' 32 sena li miet traġikament ħmistax ilu wara waqgħa fatali fl-Imsida , ingħata l-aħħar tislima. Magħruf ukoll bl-isem ta' Manu G, Yendmanuel ingħata ċelebrazzjoni animata b'kant u ċapċip f'sala tefgħa ta' ġebla bogħod mill-Parroċċa ta' Kristu Re f'Raħal Ġdid. Huwa kien Kristjan Evanġeliku u għaldaqstant ingħata ċelebrazzjoni partikolari għall-aħħar. Matulha, it-tebut tiegħu tqiegħed fil-qalba tas-sala mikxuf. Maġenbu, inġabru għadd ta' ħbieb u persuni li ħadmu ma' Manu G. Għalkemm tgħoddhom fuq subgħajk, dawk preżenti rnexxielhom jagħtu l-ħajja lis-sala billi qasmu l-għeżeż esperjenzi li għexu ma' Yendmanuel bi tbissima fuq fommhom. Fost dawk preżenti, it-tfajla ta' Manu G, Tania Borg, li għamlitha ta' traduttriċi matul il-funzjoni kollha. Ingħaqdu wkoll biex isellmu l-memorja ta' Manu G, b'mod virtwali, għadd ta' qraba tiegħu, fosthom ommu u ħuħ li jinsabu l-Kolombja, missieru u bintu li qegħdin il-Venezwela, u ibnu mill-Brażil. F'kummenti ma' tvm.com.mt it-tfajla ta' Manu G, li tgħarrset miegħu madwar tliet snin u nofs ilu, qalet li Yendmanuel kien raġel ta' fidi u b'qalb tad-deheb. Spjegat, li saħansitra Manu G kien jilqa' fl-appartament tiegħu anki lil min ma kellux saqaf fuq rasu u li kien jagħmel ħafna karità. Qalet, li sa ħwejjeġ minn tiegħu ġieli qasam ma' ħaddieħor. Manu G kellu passjoni liema bħalha għall-mużika. Mal-ġurnata, iżda, huwa kien jaħdem fil-qasam tal-kostruzzjoni. Xogħol, li swielu ħajtu, wara li fit-23 ta' Awwissu huwa waqa' minn għoli ta' tliet sulari f'bitħa ta' residenza privata fi Triq tal-Qroqq l-Imsida. Kienu bosta dawk li esprimew is-sogħba tagħhom għall-mewt ta' Manu G fuq il-midja soċjali fl-aħħar jiem. Fosthom, id-DJ u producer lokali Cyprian Cassar, li f'post fuq Facebook iddeskriva lil Yendmanuel bħala bniedem li kien ikun dejjem wiċċu għad-dawl.